Der skabte drama og forvirring, og mange diskussioner frem og tilbage mellem løberen selv og løbsledelsen.

Men der var et stort problem med sejren: Løberen, der er medlem hos Odense Atletik, havde ikke et startnummer på brystet for ruten på de 10 kilometer, men for ruten på 5 kilometer.

Imponerende så det ellers ud, da Jonas Gertsen efter blot 31 minutter og 39 sekunder som den første kunne krydse målstregen i den 42. udgave af Eventyrløbet.

Ifølge pressefotos fra starten af løbet havde Jonas Gertsen et startnummer til fem kilometerruten tilsyneladende uden selv at være klar over det. Det var hans holdkammerater omkring ham heller ikke.

Derfor løb han den dobbelte distance - hvilket han sportsligt set gjorde fremragende, da han på de sidste meter sprintede fra klubkammeraten Andreas Lommer, som blev nummer to.

Først forlød det, at løbsledelsen ville lade Jonas Gertsen slippe med en advarsel. Så forlød det, at han ville blive diskvalificeret, og herefter kom endnu en kontramelding om, at han alligevel måske ville slippe med en advarsel.

Men cirka en time efter, løberne var kommet i mål, valgte løbsleder Poul Grenaa sammen med resten af løbsledelsen at skære igennem og fratage Jonas Gertsen sejren. Der gik så alligevel ikke ret længe, før den beslutning alligevel var ved at blive trukket tilbage, og i lang tid var der atter tvivl om placeringerne blandt herrerne i toppen af resultatlisten.

Det endte med, at løbslederen stod fast på, at hvis man løber med et startnummer til en forkert distance er det diskvalificering. Sådan har det alle dage været i atletikverdenen, men Eventyrløbet er mere motionsløb end atletikløb for eliteløbere. Alligevel valgte Poul Grenaa efter at have rådført sig grundigt med sine folk i løbsledelsen at stå fast.

I stedet blev Andreas Lommer den officielle vinder af 10 kilometerruten i Eventyrløbet 2019. Det er i sidste ende løberens eget ansvar at stille op på den tilmeldte rute, er rationalet bag beslutningen.

En diskvalificering af denne art er ikke set de seneste mange år i Eventyrløbets historie.